การเคหะแห่งชาติ โชว์ศักยภาพที่ดินลำลูกกา คลอง 11 ดึงนักลงทุนร่วมพัฒนาโครงการที่อยู่อาศัย
การเคหะแห่งชาติ โชว์ศักยภาพที่ดินลำลูกกา คลอง 11 ดึงนักลงทุนร่วมพัฒนาโครงการที่อยู่อาศัยนายธัชพล กาญจนกูล ผู้ว่าการการเคหะแห่งชาติ กล่าวว่า การเคหะแห่งชาติพัฒนาที่อยู่อาศัยตามนโยบายของรัฐบาลที่ต้องการให้ประชาชนได้เข้าถึงที่อยู่อาศัยได้อย่างแท้จริง โดยเตรียมให้เอกชนเข้าร่วมลงทุนพัฒนาที่อยู่อาศัยในหลากหลายพื้นที่ของการเคหะแห่งชาติที่มีศักยภาพสูงและสามารถสร้างมูลค่าเพิ่มให้กับโครงการได้อย่างมากมาย ซึ่งหนึ่งในนั้นคือ พื้นที่บริเวณอำเภอลำลูกกา (คลอง 11) เนื้อที่ประมาณ 117 ไร่ โดยการเคหะแห่งชาติได้มอบหมายให้ บริษัท คอนซัลแทนท์ ออฟ เทคโนโลยี จำกัด (COT) ทำการศึกษาถึงความเป็นไปได้ในการให้เอกชนร่วมลงทุนพัฒนาโครงการที่อยู่อาศัย ปัจจุบันการเคหะแห่งชาติมีแนวคิดที่จะพัฒนาโครงการที่อยู่อาศัยในพื้นที่ดังกล่าวให้เป็นโครงการที่อยู่อาศัยขนาดใหญ่ เพื่อรองรับความต้องการด้านที่อยู่อาศัยของประชาชนในพื้นที่อำเภอลำลูกกา ในรูปแบบบ้านเดี่ยว บ้านแฝด และทาวน์เฮาส์ ส่วนพาณิชยกรรม ส่วนพื้นที่พักผ่อนและระบบสาธารณูปโภคที่ครบครัน ด้วยการร่วมลงทุนกับภาคเอกชน โดยศักยภาพของที่ดินสามารถเดินทางเชื่อมต่อไปยังโครงข่ายการคมนาคมที่สำคัญได้อย่างสะดวกสบาย ทั้งท่าอากาศยานดอนเมือง สถานีรถไฟรังสิต รถไฟฟ้าสายสีแดง และสายสีเขียวที่อยู่ระหว่างการก่อสร้าง รวมถึงถนนวงแหวนรอบนอกกรุงเทพมหานคร รอบที่ 3 ที่มีแผนการก่อสร้างในอนาคตเช่นกัน รวมทั้งยังมีสถานที่แวดล้อมในบริเวณใกล้เคียง ซึ่งนับเป็นข้อได้เปรียบและจุดแข็งของพื้นที่ดังกล่าว ทำให้เหมาะเป็นอย่างยิ่งกับการพัฒนาให้เป็นโครงการที่อยู่อาศัย